Agostino Cacciavillan

Agostino Cacciavillan (født 14. august 1926 i Novale di Valdagno i Italia, død 5. mars 2022 i Vatikanstaten) var en av Den katolske kirkes kardinaler, og var tidligere tilknyttet Den romerske kurie og  det pavelige diplomati.


== Liv og virke ==


=== Bakgrunn ===
Cacciavillan studerte ved forskjellige universiteter i Roma og tok akademiske grader i sosialvitenskaper, kirkerett og borgerlig rett.


=== Prest ===
I 1949 ble han presteviet, og kombinerte sine studier med virke i den romerske menighetssjelesorg. Han ble rekruttert til det pavelige diplomatiske korps, og ble postert til Filippinene, Spania og Portugal. Mellom 1969 og 1974 virket han i Statssekretariatet i Vatikanet.


=== Nuntius, titulærerkebiskop ===
Den 17. januar 1976 utnevnte pave Paul VI ham til titulærerkebiskop av Amiternum' og til pavelig pro-nuntius til Kenya og til apostolisk delegat til Seychellene. Han ble bispeviet av kardinalstatssekretær erkebiskop Jean-Marie Villot den 21. februar samme år; medkonsekrerende var Duraisamy Simon Lourdusamy, emeritert erkebiskop av Bangalore, og Carlo Fanton, hjelpebiskop i bispedømmet Vicenza.
Den 9. mai 1981 ble han nuntius i India. Den 10. september 1983 ble det opprettet diplomatiske forbindelser mellom Pavestolen og Nepal; den 30. april 1985 ble erkebiskop Cacciavillan den første diplomatiske representant for Den hellige stol der, og beholdt også stillingen som nuntius i India.
I 1990 ble han nuntius i USA og samtidig pavelig observatør ved Organisasjonen av amerikanske stater (OAS). Dessuten representerte han Pavestolen i Verdensorganisasjonen for jurister.
Mens han var nuntius til USA, mottok han en telefonsamtale i 1994 fra en kvinne som advarte mot en «mediaskandale» dersom pave Johannes Paul IIs planlagte USA-besøk i 1995 også inkluderte Newark, der erkebiskop Theodore McCarrick var gjenstand for rykter om upassende oppførsel overfor seminarister. Han sa (2018) at han hadde formidlet informasjonen til kardinal John O'Connor, erkebiskop av New York, og kontaktet ikke Vatikanet. Han var instrumentell i promoveringen av McCarrick til erkebispestolen i Washington i 1999, noe O'Connor hadde frarådet. I et brev til kardinal Re, som på oppdrag av pave Johannes Paul II hadde spurt om råd vedrørende McCarrick, argumenterte Cacciavillan for at ingen granskning skulle foretas om noen brev som var ankommet med påstander.I 1998 utnevnte pave Johannes Paul II ham til president for APSA (Administrasjonen av den Apostoliske Stols Patrimonium).


=== Kardinal ===
I 2001 ble han kardinal, med Santi Angeli Custodi a Città Giardino som titteldiakonia.
Han fratrådte sine oppgaver i Den romerske kurie i oktober 2002, i en alder av 76 år.
Kardinal Cacciavillan døde i sin residens i Vatikanbyen den 5. mars 2022, i en alder av 95 år.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Giovanni Francesco Albani (1720-1803) *1760
Kardinal Carlo Rezzonico den yngre (1724-1799) *1773
Kardinal Antonio Dugnani (1748-1818) *1785
Erkebiskop Jean-Charles de Coucy (1746-1824) *1790
Kardinal Gustave-Maximilien-Juste de Croÿ-Solre (1773-1844) *1820
Biskop Charles-Auguste-Marie-Joseph Forbin-Janson (1785-1844) *1824
Kardinal François-Auguste-Ferdinand Donnet (1795-1882) *1835
Biskop Charles-Emile Freppel (1827-1891) *1870
Kardinal Louis-Henri-Joseph Luçon (1842-1930) *1888
Kardinal Charles-Henri-Joseph Binet (1869-1936) *1920
Kardinal Maurice Feltin (1883-1975) *1928
Kardinal Jean-Marie Villot (1905-1979) *1954
Kardinal Agostino Cacciavillan (1926-2022) *1974


== Referanser ==


== Eksterne lenker ==
Fyldige kardinalsbiografier på norsk – katolsk.no
Biografi på The Cardinals of the Holy Roman Church